رومئو و جولیت

**رومئو و جولیت** اتا انگلیسی نمایش‌نومه هسته که ویلیام شکسپیر بنویشته. اینتا داستان دِتا عاشق و معشوقِ آسنی هسته که هئی ره خاننه ولی وشون خانواده‌ئون همدیگه جه دِشمنی دارننه.

## آسنی
اینتا نِمایشنومه یِ دله، اَتّا ریکا و اَتّا کیجا دَرِنه ورونای شهر دله کا وشان پِر-مارون و خونِدون؛ هدی جه دِشمندی داشتنه بی چم؛ رامیا(رِمیوو) مانتگیوِ خونِدون جه بیه. وی بورد بیه لارد (لِرد) کپیولت مهمونی تا (خا)شه دلبر (رازالین(رِزالین)) ر بَوینه اِمبا رازالینِ جاسر، خارنه لارد کپیولت دتر (ژوولیت) جه اَی دَکِّل یاد کانده شونه و...

[بندانگشتی|راست|200px|رومئو و ژولیت (نقاشی)|تابلوی ''رومئو و ژولیت'' ([۱۸۹۰ (میلادی)|۱۸۹۰)، اثر نقاش انگلیسی فرانک دیکسی (۱۸۵۳ - ۱۹۲۸ میلادی)]]
رامیوو-ژوولیت اونتا شو ره تا تونسِّنه هِداهَییر هاکردنه شه خائِشِ سر، اِمبا اون مِسِن هر چی بَتجسِّنه سِراُ (سیراب) هِکانِن ش خائَش ره، نَیی کارده. هِمون تِمان، وشانِ خونِدون کا حتی چش نداشتنه بَوینِن هِدی ر، ویشتر تَش بَیتنه و شفت بَیینه بورده، البِته همین تش بیه رامیوو ره تله دینگوئه و بیدون اینکه شه بخوائِه، باعث بَییه کپیولت خونِدون جه، تیبالت حروم بوره‌کار بواشه وَدتِر. ورونای حاکم دستور هدا رامیوو ره، اونجه جه دِم بادِن بوره. اون گادر ژولیت غِرسه داشته بی چم، چون اتا ور جه رامیوو دَنی بیِه وِنِ وَر دیئَر وُ اَتا وَر جه تیبالت. پس ژولیتِ خونواده، وی ره وادار هکاردنه بواشه پاریسِ کنتِ زِنا، البِته وشان نَدونّسنه ژولیت ناخَوِری بورد بیِه راهب لارنسِ پَلی، ویلاج هکارد بیه رامیوو جا! ژولیت دیِه هوا پَسه، هِرِسّا بورده راهب لارنس پَلی، وِن جه بِخاسّه وِن بال رِ دِماسه. لارنسم اتا کافِر زَر هدا ژولیت رِ کا اگر سرکَشیِه وی ر، ۴۲ ساعت خاتِه بَمِرده آدمای جور! البِت لارنس این کار ر عَمدِمی هکارده چون فکر کارده ژولیتِ خونواده، شِ حروم بورده دِتِر ر چال دِنِنه شِ خوندونِ سرروزه دله، اَی لارنس تِمان گیر یارنه(ایارنه) اتا خَوِروَر(پَیغوم رَسِن) ره راهی هکانه بوره رامیوو رَج، وه ره سرساب هکانه دَگاردِنه ورونای وَر تا ژولیت بال رِ دماسه، هدی هِمکِت بوریجِن بورِن اتا دیرِ جا.

ژولیت، خائِش (بِخاسّی) جه نومید بَیی بیه و خاسِّه دیئَرون رِ تنبیه هکانه هنیرشانه شِ جاسَر، لارنسِ زَر رِ لو(جُر) بورده اَی دَکِته بَمِرده های واری بورده مَلکِمیتِشانِ خِنه، مهمونی. اون گادِر کِلِّ شهرِ دله دَپیته ژولیت بَمِرده بورده شِ گت پر پلی. اینتی ژولیت و پاریسِ کنت ویلاج (آرِسی)، هِدی بخارده بَییه لاسَر (عزا). اَی اون ور جِ لارنس، پادرجا هِرِسّائِه بورده اتا کس ر راهی هکارده رامیووی رج تا و ر سرساب هکانه بَئوره: "چی هِنیشتوئی کا ت جانِّ ژولیت دَره راداری کانده ت وسِّه.! البِت اونتا خَوِروَر یا راهب_جان، حاکمِ حکم جا اتا خِنه دله تله دکته_بییه قرنطینه و نتونسّه لارنس پَیغوم ر بَرِسِّنه رامیوو_دَس؛ چیسه کا اونتا خنهِ دله اتا جور گیرسّا_دکتی(واگیردار ناخِشی) بمو بیه.

اون ور جه رامیوو، شِ دَس‌مَره(خِدمِتکَر) جه بشنوسّه ژولیت بَمِرده وُ چون نَدونسِّه ژولیت بَخاتوئِه، بورده اتا دِواخِنه اَی اتا کافِر-زَر بَخریِه راه دکته بورده بوره ورونا ور. ژولیتِ جان رِ بِهِشت بینه کلیسا دله تا چال هادیِن؛ امبا رامیوو، قبل چال بَیین بَرِسیه کلیسا جم و بورده ژولیتِ بالا سر. اَی پاریس کنت بموئِه گِل بِهله جانِ سر، هِمون تمان رامیوو ر بَدیه وِ جا بخارده قاطی؛ پس رامیوو وی ر دِم بِدائه ملکِمیت کشه دله. رامیوو دَیی مقتولِ جان ر کَشیِه وَرده کپیولتای سرروزه دله کا وِنِ چشمون بخارده وِنِ جانِّ دلبر-ژولیت- جِم. رامیوو شِ جانِّ دلبرِ جانِ سر اَتی(اتا کم) برمه هکارده اَی زر ر سر_بَکشیِه بورده. زر، هنتا بَرِس-نَرِس وِنی دلِ_جان ر لاش هدا_دوسه_پوسه هکارده بورده و رامیوو ر شِ هِمکِت بَییته مِفتی بَوِرده اون دِنیو. اَتی بورده تا ۴۲ ساعت سر بموئه اَی ژولیت پِرسائِه؛ ونِ چشمون بخارده شِ جانِّ رامیوو جِم و بَدیه تِروک بییتن(نفِس بَکشیِن) رِ یاد هکارده وُ وِنِ دیم، اسپی بَیی بیه ماست واری. اون گادر ژولیتِ تِروک بوسِّسه(طاقت سر بموئه)؛ رامیووی گزلیک(خنجر) رِ در بیارده بَزوو قلب دله، جانِّ جون ر دِم بِدا بورده. اون تمان، لرد منتگیو و لرد کپیولت و ورونای حاکم برسینه اونجه، راهب_لارنس کِلِّ آسنی ر سِرَغ هدائِه وشانِ وسَه. همینتی دَیی گپ زونه کا حاکمِ چِشمون بخارده جانِّ کس(فامیل)-کنت پاریس- جم اَی هر چی تونسِّه بار هکارده لرد کپیولت و لرد منتگیو ر بَئوته: اگر شمانا هدی_جِ اَنده دِشمندی نداشتینی، اسا می کَس خِنِه دله خاته نا قَوِر دله! اون گادر اون گتِ دِشمِنون خجالت بکشینه آدم بَیینه، اَی هدی بال ر دِماستنه بَیینه رَفِق.! اَره رامیوو-ژولیت، شِ نَتونِسِّنه بَرِسِن هدی_جم اِمبا اینتی، وشانِ بَمِردن باعث بَییه وشانِ خونِدونا، بَرِسن هدی_جِم.

## منابع

* رومئو و ژولیت، ترجمه‌ای برای اجرا، برگردان: محمدمهدی کمالی
* رومئو و ژولیت، ذبیح‌الله منصوری
* راهنمای فیلم، بهزاد رحیمیان،روزنه کار

رج:شکسپیر
رج:انگلیسی کتابون